作者：韩玉
词牌/韵律：贺新郎

paragraphs: 睡起帘栊静。
□金铺、春帏半卷，宝香烟冷。
门外落花风不定。
糁糁乱红堆径。
谁唤做、春愁如病。
零乱云鬟慵梳掠，傍菱花、羞对孤鸾影。
情易感，恨难醒。
沙边柳外当时景。
记分携、离筵乍阕，去帆初整。
尽举棹歌和泪听。
云淡水寒烟暝。
空怆望、楼高天迥。
犹未归来何处也，日长时、不念人孤另。
书谩写，雁谁倩。